Source: http://docplayer.fi/3356888-Kari-paakkunainen-toim-sukupolvipolitiikka-nuoret-ja-eduskuntavaalit-2007-opetusministerio-nuorisotutkimusverkosto-nuorisoasiain-neuvottelukunta.html
Timestamp: 2018-01-18 04:25:50+00:00
Document Index: 19698686

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

KARI PAAKKUNAINEN (TOIM.) SUKUPOLVIPOLITIIKKA. Nuoret ja eduskuntavaalit 2007 OPETUSMINISTERIÖ NUORISOTUTKIMUSVERKOSTO NUORISOASIAIN NEUVOTTELUKUNTA - PDF
KARI PAAKKUNAINEN (TOIM.) SUKUPOLVIPOLITIIKKA. Nuoret ja eduskuntavaalit 2007 OPETUSMINISTERIÖ NUORISOTUTKIMUSVERKOSTO NUORISOASIAIN NEUVOTTELUKUNTA
Download "KARI PAAKKUNAINEN (TOIM.) SUKUPOLVIPOLITIIKKA. Nuoret ja eduskuntavaalit 2007 OPETUSMINISTERIÖ NUORISOTUTKIMUSVERKOSTO NUORISOASIAIN NEUVOTTELUKUNTA"
1 KARI PAAKKUNAINEN (TOIM.) SUKUPOLVIPOLITIIKKA Nuoret ja eduskuntavaalit 2007 OPETUSMINISTERIÖ NUORISOTUTKIMUSVERKOSTO NUORISOASIAIN NEUVOTTELUKUNTA
2 Nuorisotutkimusverkosto/Nuorisotutkimusseura, julkaisuja 72 Nuorisoasiain neuvottelukunta, julkaisuja 36 Ulkoasun suunnittelu: Vesa Pesonen Kannen kuva: Eeva Haartio Taitto: Tanja Nisula Opetusministeriö, Nuorisotutkimusseura ja tekijät ISBN: ISBN: (PDF) ISSN: X Yliopistopaino Oy, Helsinki 2007
3 SISÄLLYSLUETTELO JOHDANTO: NUORET DEMOKRATIAA JA PUOLUEITA TÖNIMÄSSÄ Kari Paakkunainen 4 TIHENTYVÄ SUKUPOLVIPOLITIIKKA JA AKTIIVISUUDEN KASAUTUMINEN Kari Paakkunainen & Sami Myllyniemi 8 KONVENTIOITA JA VAIHTOEHTOJA NUORET MUUTTUVAN YHTEISKUNNAN POLIITTISINA TOIMIJOINA Marja Peltola 82 MISSÄ PIILESKELET, DEMOKRATIA? Pia Lundbom & Arto Lindholm 103 SUOMALAISTEN JA RUOTSALAISTEN NUORTEN VAALIOSALLISTUMISEN EROJA Tapio Kuure 115 NUORTEN NÄKEMYKSIÄ VAALIOSALLISTUMISEN LASKUSTA JA SEN RATKAISUKEINOISTA Hanna Wass 123 SUKUPOLVIKAMPPAILUN KUTSU NUORTEN YKSILÖLLISTYNYT POLITIIKKASUHDE Kari Paakkunainen & Tommi Hoikkala 136 KIRJOITTAJAT 156 KYSYMYSLOMAKE 157 SAMMANDRAG 166 SUMMARY 170
4 KARI PAAKKUNAINEN JOHDANTO: NUORET DEMOKRATIAA JA PUOLUEITA TÖNIMÄSSÄ Nuorisotutkimusverkosto on ajan tasalla. Se lämmittää Nuorisoasiain neuvottelukunnan toivomuksesta talven 2007 eduskuntavaalien keskusteluilmapiiriä poliittisilla tutkimustiedoilla ja tulkinnoilla. Nuorisotutkimusverkosto keräsi syksyllä 2006 politiikkaa, valtaa ja vaaleja koskettavan kyselyaineiston vuotiaiden suomalaisten keskuudesta. Nuorten vastauksiin ja eurooppalaiseen vertailuun perustuvissa kirjoittajien tulkinnoissa pohditaan nuorten suhtautumista politiikkaan, heitä liikuttavia vaaliteemoja ja -tunnuksia sekä laajemmin nuorten osallistumisen ja poliittisen ajattelun virtauksia. Vaikka tämän julkaisun artikkelit on kirjoitettu tiukassa aikataulussa, ne avaavat uusia empiirisiä analyyseja edustuksellisen demokratian merkityksen, sukupolvipolitiikan, valtakäsitysten ja turvallisuuspolitiikan suuntiin. Myös Kanadan ja Ruotsin osallistumiskulttuurit ja -tiedot nousevat aineiston vertailupuiksi. Tarkasteluissa ei tuijoteta silmä sumeana keskiarvoja tai nuoren matti-ja-maija-meikäläisen käyttäytymistapoja. Tutkijat keskustelevat keskenään löytäen nuorten keskuudesta sangen erilaisia toimijoita, ajattelijoita ja sivustakatsojia. Yksi analyysin päätulos onkin se, että osallistuminen vähän kaikissa muodoissaan keskittyy nuoren sukupolven keskuudessa monien pelitaitojen aktiiviselle vähemmistölle. Nuorilla on epävarma ja kriittinen suhde vaalidemokratiaan ja parlamentarismiin. Puoluevetoinen vaalien ehdokaskaarti ja nuorten arkielämä keskustelevat heikosti keskenään. Demokratian hahmottaminen on vaikeaa globaalien pakkojen ja talouden vallan varjossa. Silti monet nuorisoryhmät ovat valmiita erilaisiin yksilöllisiin ja konkreettisiin toimiin yhteiskunnassa, jopa puolueiden taustalla tai ehdokastukiryhmissä. Arkielämän sosiaaliset paineet, ristiriitainen suhde maailmanpolitiikkaan ja universaaleihin arvoihin sekä erityisesti sukupolvipolitiikan nousu aktivoivat nuorten vaalipolemiikkia. Sukupolvipolitiikan ajankohtaisuus ei tarkoita vain opintotuki- ja pätkätyöteemojen nousua nuorten keskuudessa vaan myös tietoisuutta sukupolvien etujen ja valta-asemien vastakkaisuudesta. Enemmistö aineiston nuorista hahmottaa sukupolvien välisen valtakamppailun ja haluaa kajota suurten ikäluokkien etuihin. Aineiston perusteella tehdyn arvion mukaan noin 56 prosenttia nuorista aikookin äänestää (vuonna 1999 vaaleissa arvioitu äänestysaktiivisuus oli 53 %, ja 2003 vaaleissa 54 %). Vaalidemokratia ei kuitenkaan uskottavan kirkkaasti vastuullista poliittisen järjestelmän toimintaa. Se antaa aavistuksen poliittisesta vallasta, jota monien nuorten mukaan pitäisi seurata ja häiritä muutoinkin kuin äänestämällä. Kari Paakkunaisen ja Sami Myllyniemen kyselyn tuloksia kartoittavan analyysin mukaan nuorten vakiintuneiden kannatussuhteiden ja puoluelojaliteettien puuttuminen sekä epätietoisuus ja epäluulo demokratian toimintaa kohtaan voivat olla myös poliittisesti aktivoivia. Muutos on mahdollinen. Äänestyskäyttäytymisen muutos voi olla nopeaa kannatus saattaa muuttua puolueiden tai erityisesti niiden ehdokkaiden ja sisäisten fraktioiden välillä. Realistisempaan politiikkasuhteeseen viittaavat myös monet tiedot nuorten valtakäsityksistä. Poliittisten instituutioiden vallan taustalla piilee paitsi talouden ja politiikan sidokset, myös median valtaresurssit ja pelit. Valtaakaan ei enää vain moralisoida tai haluta purkaa sitä idealistisin termein, se on 4
5 myös omakohtaista voimaantumista ja itsekuria, jolla asioita voi saada liikkeelle. Myllyniemen ja Paakkunaisen mukaan nuorten turvallisuuspoliittiset kannat eivät näytä radikaalisti poikkeavan koko kansan näkemyksistä. Vaikka Nato-optio halutaan pitää voimassa, ylivoimainen enemmistö nuorista torjuu ajatuksen mennä mukaan turvallisuusliittoon seuraavan vaalikauden aikana. Kansalliset uhat Venäjän suunnasta, Suomen laajat mahdollisuudet vaikuttaa osallistumiseen Naton interventioihin ja Naton universaalin rauhanturvaajaroolin vahvistuminen ovat jossiteltavia maailman kehityssuuntia, jotka toteutuessaan nostaisivat Nato-option kannatusta nuorten keskuudessa. Globaalit liikkeet, kansainvälisen valtarakenteen analyysi, kulttuurisodat, kansallisen armeijan ja yhteisöllisen puolustuksen kysymykset jakavat nuorten mielipiteitä. Uuden politiikan vastakohtaisuudet yhtäältä suvaitsevaisuutta, universaaleja ja epämuodollisia pluralistisia lojaliteetteja suosivat, toisaalta uutta järjestystä, kansallista turvaa ja tiukkoja pakolaisnormeja etsivät nuoret näkyvät myös globaalien aiheiden kohdalla. Runsas puolet aineiston nuorista pitää ilmastokysymystä ajankohdan tärkeimpänä poliittisena kysymyksenä. Marja Peltola pohtii artikkelissaan nuorten ja vanhempien sukupolvien eroja poliittisessa osallistumisessa. Yhtäältä perinteiset ja toisaalta vähemmän konventionaaliset (epäviralliset, radikaalit ja yksilölliset) osallistumistavat eivät sulje pois toisiaan. Päinvastoin, poliittisesti aktiiviset nuoret yhdistelevät niitä omissa toimissaan. Vain hyvin pieni nuorten vähemmistö on kääntänyt selkänsä äänestämiselle ja omaksunut tilalle selvästi räväkämpiä osallistumistapoja. Äänestäminen on siis säilyttänyt asemansa yleisimpänä poliittisena osallistumisen tapana. Koska poliittinen aktiivisuus näyttää kasautuvan, Peltola on kiinnostunut voimavaroista ja kompetensseista sen taustalla. Nuoret, joilla on hyvä itseymmärrys omista kyvyistään kansalaisina, osallistuvat yhteiskunnan toimintoihin suhteellisen aktiivisesti ja monipuolisin tavoin. Osallistumisella on myös yhteys korkeampaan koulutukseen, korkeampaan ikään sekä järjestö- ja verkostoaktiviteetteihin. Myös pehmeät, post-materialistiset asiat ja arvot ovat nousseet perinteisten poliittisten kysymysten rinnalle. Pia Lundbomin ja Arto Lindholmin artikkelissa luetaan ja tulkitaan nuorten avovastauksia poliittisesta vallasta ja aktiivisuuden parantamisesta. Vastaukset jakautuvat neljään ryhmään: nykypolitiikan pinnallistumiseen, suuren ja pienen politiikan vastakohtaisuuteen sekä poliittisen kouluttamisen ja politiikan raikastamisen vaatimuksiin. Kirjoittajien mukaan kriittisimmät tutkimukseen osallistuneet nuoret ovat varsin pettyneitä nuorten vaikutusmahdollisuuksiin ja poliittiseen sanahelinään. Äänestäminen vaikuttaa monien nuorten aikuisten mielestä näennäiseltä tavalta osallistua yhteiskunnalliseen päätöksentekoon. Kansanedustajien ei koeta pitävän ennen vaaleja antamiaan lupauksia. Vastaajien mukaan ihmisten omaa arkea käsittelevät asiat hukkuvat ylivyöryvän talouspuheen alle. Osa vastaajista vaatii lisää koulutusta ja tietotaitoa vaikuttamismahdollisuuksiin liittyen. Näiden vastaajien mielestä politiikassa ei ole vikaa, vaan ongelma on nuorten heikko poliittinen ymmärrys. Lundbomin ja Lindholmin analyysi ei tarjoa viitteitä siitä, että nuorilla olisi pitkälle tulevaisuuteen ulottuvia poliittisia visioita. Vastanneiden nuorten poliittiset intohimot liittyivät opintorahan kaltaisiin kysymyksiin, jotka eivät sisällä mullistavia vaatimuksia. Nuoret etsivät yhteyttä nuoren arjen ja poliittisen edustuksen välille omilla ja poliitikkojen toimilla pitäisi olla konkreettista merkitystä. Nuoret penäävät jonkinlaista tulosvastuuta asioiden ratkomiseen. Nuoret eivät esitä konkreettisia lääkkeitä demokratian uskottavuuskriisin hoitamiseksi. Analyysin perusteella näyttäisi hiukan yllättäen siltä, etteivät nuoret osaa sanoa, missä demokratia lopulta piileskelee. Tapio Kuure pohtii, miksi ruotsalaisnuoret äänestävät suomalaisia nuoria huomattavasti aktiivisemmin. Viimeisissä eduskuntavaa- 5
6 leissa maiden välinen ero oli Ruotsin hyväksi 17 prosenttia, eli suomalaisten nuorten arvioitu äänestysprosentti oli 54 prosenttia vastaan ruotsalaisten 71 prosenttia. Aikaisemmissa vaaleissa viimeisten 30 vuoden aikana ero äänestysvilkkaudessa on vaihdellut 20 prosentin molemmin puolin. Selittävää tekijää Kuure hakee poliittisesta kulttuurista. Suomi muodostaa geopoliittisesti erityisen poliittisen rajaseudun, jolle on ollut ominaista pyrkimys saavuttaa poliittinen konsensus vaikenemalla. Rajaseudun poliittinen pelitila on ollut ahdas. Ahtaassa tilassa käsitys politiikasta on muodostunut vastaavasti ahtaaksi. Politiikka on ymmärretty pikemminkin tehokkaan hallinnoinnin näkökulmasta kuin avoimena keskusteluna monimutkaisista yhteiskunnallisista kysymyksistä. Kuure haastaa uuden nuorisolain toimeenpanijat. Miten maamme seuraava hallitus rakentaa nuorisolain velvoittaman nuorisopoliittisen ohjelmansa siten, että ohjelma tukisi nuorten aktiivista kansalaisuutta sekä vaalikäyttäytymisen muodossa että vapaana kansalaistoimintana? Uusi nuorisolaki noudattelee EU:n nuorisopoliittisia linjauksia, joita Suomi on ollut jäsenvaltiona linjaamassa. Verrattuna vuoden 1996 nuorisotyölakiin, jossa sana nuorisopolitiikka oli liian radikaali, uusi laki kuvastaa uutta poliittista tilaa, joka antaa mahdollisuuden tuoda ääntä vaikenemisen kulttuuriimme. Keskusteltaessa poliittisesta kulttuurista voisi ensi näkemältä tuntua rajoittuneelta keskittyä nuorten äänestyskäyttäytymiseen ja korostaa uutta nuorisolakia. Voi kuitenkin olla, että uuteen nuorisolakiin tiivistyy paljon luvun alun jälkeisen poliittisen kehityksemme historiaa. Hanna Wass analysoi syitä yhtäältä ylipäänsä vaaliosallistumisen laskuun ja toisaalta erityisesti nuorten muita ikäryhmiä vähäisempään aktiivisuuteen. Kanadan vuoden 2000 vaalitutkimuksen malli ja aineisto inspiroivat Wassin tarkastelua. Tässä kyselyssä esille tulleet yleisen aktiivisuuden laskun syyt ovat pitkälti samoja kuin Kanadan koko väestön kattavassa tutkimuksessa: yhtäältä politiikan arvostus kansalaisten silmissä on heikentynyt, eikä vaaleja pidetä mielekkäänä vaikuttamiskanavana, toisaalta myös kansalaisten oma poliittinen sitoutuminen on vähentynyt. Lisäksi suomalaisnuoret syyttävät kehityksestä myös itseään eli näyttävät sisäistäneen varsin hyvin julkisuudessa paljon käydyn nuorten passiivisuuskeskustelun. Suomalaisnuoret ovat poliittisesti itsekriittisiä: siinä missä suomalaisnuoret katsovat ikäryhmänsä vähäisen aktiivisuuden johtuvan pitkälti heikosta poliittisen sitoutumisen määrästä pikemminkin kuin sukupolvien välisiin suhteisiin liittyvistä tekijöistä, kanadalaiset pitävät olennaisena tekijänä nuorten integroimista yhteiskuntaan ja kritisoivat sitä, että nuoret eivät koe tulevansa edustetuiksi. Ratkaisuehdotuksissa suomalaisnuoret painottavat kanadalaisia vähemmän koulutuksen roolia. Sen sijaan he katsovat, että politiikassa pitäisi ottaa enemmän esiin nuoria koskevia asioita ja lisätä nuoria tai nuorten asioita ajavia ehdokkaita ja kansanedustajia. Ylipäänsä vastaukset ovat monikerroksisia: yhtäältä nuoret näyttävät sosiaalistuneen varsin stereotyyppiseen politiikkanäkemykseen, johon kuuluu muun muassa lupausten pettämisen retoriikka, toisaalta he kykenevät kokonaisvaltaiseen ja analyyttiseen vaaliosallistumisen laskun taustatekijöiden puntarointiin. Tommi Hoikkala ja Kari Paakkunainen ovat kirjoituksessaan kiinnostuneet pitkäaikaisesta nuorten poliittisen osallistumistavan yksilöllistymissuunnasta ja viime aikoina, myös tässä aineistossa, näyttäytyvästä sukupolvipolitiikan tihentymisestä. Sukupolvipolitiikan lämpeneminen näkyy yhtä lailla nuorten etu- ja pätkätyökysymyksinä kuin sukupolvien vastakkaisuutta ja sen kamppailullisuutta kirkastavina tuloksina. Onko nuorilla nyt klassinen kairostilanne, ainutlaatuinen tilaisuus oppia ja toimia yhteistyössä sukupolvikamppailun termein ja samalla tuoda politiikkaan uusia, dynaamisia itseorganisoitumisen muotoja? Keski-ikäinen parivaljakko maalaa empiirisesti esiin nuorten myönteisen poliittisen oppimisen mahdollisuuden. Suomalaisnuorten maailmankuva aukeaa 6
7 nykyisin yksilöllisesti: elämässä menestyminen ja siinä epäonnistuminen on paljolti yksilöstä itsestä kiinni. Yhteiskunta on yksilöllistynyt, mutta samalla yksilöllistävä riskit kannetaan Suomessa viime kädessä itse ja yksin. Kaikilla ei ole yhdenvertaisia pääomia oppia valitsemaan oikein ja kykyä ilmaista yksilöllistä ainutkertaisuuttaan elinaikaisen pärjäämisen foorumeilla. Nuoret sukupolvet jakautuvat portfolioiden ja osallistumiskulttuurien tasolla modernisaatiovoittajiin ja -häviäjiin. Tilanne ei kuitenkaan näytä johtavan poliittisen kansalaisuuden rapautumiseen. Kyselyyn vastanneet nuoret määrittelevät itsensä yksilöllisesti vastuullisiksi toimijoiksi poliittisessa järjestelmässä. Vastuu lähtee koulutuksen ja työn taidoista sekä valinnoista. Nuoren sukupolven yhteiset poliittiset projektit vaativat kuitenkin rohkeutta ja riskiä kaihtamatonta ryhtymistä. Samalla yksilöllisen pakkovalinnan sukupolven on ratkaistava ja rauhoitettava sukupolven sisäistä, kalvavaa kahtiajakoa. Nuorisoasiain neuvottelukunnasta ovat tutkimusta ideoineet pääsihteerit Tarmo Manninen ja Tuomas Kurttila sekä useat työvaliokunnan jäsenet. Opetusministeriöstä tuli myös kokeneen inspiroivia terveisiä Olli Saarelan ja Kimmo Aaltosen äänellä. Suomalaisen vaalisurveyn Grand-old-man, dosentti Sami Borg, jaksoi hienosti ja tarkasti kommentoida tätäkin tutkimusviritystä. Kaikille heille lämmin kiitos! Nuorisotutkimusverkoston monipuolisen inspiroiva Leena Suurpää, johdonmukaisesti kirjan viimeistellyt Tanja Nisula ja uurastava tutkimusavustaja Mikko Paakkunainen huolehtivat tekstin ja tulkintojen soljuvuudesta (Leena), vaikuttavasta taitosta (Tanja) sekä aineiston käytännön keräämisestä ja atk-käsittelystä (Mikko). Tiukka ja konkreettinen kiitos heillekin. 7
8 KARI PAAKKUNAINEN & SAMI MYLLYNIEMI TIHENTYVÄ SUKUPOLVIPOLITIIKKA JA AKTIIVISUUDEN KASAUTUMINEN Nuorisotutkimusverkosto on pikaiseen tahtiin vastannut Nuorisoasiain neuvottelukunnan haasteeseen analysoida nuorten politiikka-asenteita ja arvoja sekä erityisesti ajatuksia ja odotuksia maaliskuun 2007 eduskuntavaaleihin liittyen. Tässä laajassa kirjoituksessa kuvataan yleiskatsausmaisesti nuorten perusasenteita ja arvoja politiikkaan, osallistumiseen ja vaalidemokratiaan. Esittely ja tulkinta perustuvat alkusyksyllä 2006 kerättyyn kyselyyn ja runsaaseen muuhun ajantasaiseen tutkimukseen. Tässä kirjoituksessa käsitellään monia vuoden 2007 eduskuntavaalien kannalta relevantteja poliittisia teemoja ja tunnuksia. Tutkimuksen intressinä on ollut sekä julkisuuden että tutkimuksen yllyttämä teesi sukupolvipolitiikan paluusta (Hoikkala & Salasuo 2006). Kyse on sukupolven erityisistä tunnuksista ja yhteisestä poliittisesta tietoisuudesta sekä nuorten ja suurten ikäluokkien vastakkainasettelusta. Laajat nuorten sosiaalis-taloudellisten etujen tarkastelut tarkentuvat pätkätyöläisyyden, sosiaali- ja tulonjakopolitiikan sekä kuntauudistuksen tarkasteluihin. Nuorten asenteet näihin teemoihin ja niitä koskeviin linjaväitteisiin sisältävät myös ajankohtaista särmää ja voivat stimuloida vaalikeskustelua. Artikkelin populaarisuus ja vaaliteema eivät jätä sitä pinnalliseksi ja pian kuoleentuvaksi mediatäkyksi. Vuosien 1999 ja 2003 (Nurmela 1999; Paakkunainen toim. 2003) eduskuntavaalitutkimukset antavat hyvän vertailuperustan tarkasteluille. Vertailukelpoiset, useissa tutkimuksissa toistetut kysymyssarjat lisäävät tarkastelun merkitystä. Samalla esimerkiksi konventionaalisia poliittista kiinnostusta ja kansalaispätevyyttä koskevia analyyseja on tarkennettu. Vaaliteemojen pohdinta laajenee edustuksellista demokratiaa ja parlamentarismia sekä hallituspolitiikkaa koskeviin analyyseihin, joita ei ennemmin nuorten keskuudessa ole systemaattisesti tehty. Miten nuoret ymmärtävät edustuksellisen demokratian toimivuuden ja kokonaisuuden globaalistuvassa ympäristössä, on keskeinen kysymys. Se taustoittaa nuorten vaalisuhdetta. Artikkelissa mietitään myös sitä, miksi nuorilla on edelleen yliolkainen suhde vaaleihin, ja kuinka yhteiskunnallinen aktiviteetti voi kanavoitua muilla tavoin, yksilöllisemmin. Kuluttaminen ja nettiin sijoittuvat politikointitavat jotka meillä ovat aktiivisesti käytössä saavat tekstissä erityishuomiota. Demokratiapohdiskelua on nyt haluttu tarkentaa myös nuorten osallistumistapojen ja harkintojen suuntaan. Nuorten puoluesuhde on kiehtova: nuorilla on etäinen, mutta vaaliteemojen ja yksilöehdokkaiden kautta välillä jopa lämmin suhde puolueisiin. Myös järjestöosallistumisen analyysit tarkentavat edelleen nuorten toimijapaikkaa demokratiassa. Järjestöverkostojen lisäksi tutkimuksen asenneväitteet antavat mahdollisuuden pohtia uuden ja vanhan politiikan eroja kuinka esimerkiksi suvaitsevaisuutta, yhteiskunnallista moniarvoisuutta ja ekologiaa koskevat kysymykset ovat ohittamassa vanhaa vasemmisto-oikeisto -vastakkaisuutta. Kautta linjan kirjoittajia innostaa kysymys siitä, ketkä nuorista osallistuvat. Keskittyykö poliittinen pääoma harvoille ja samoille nuorille? Suuri demokratiakysymys ja myös ongelma joidenkin mukaan jopa kohtalonkysymys kansallisesti ymmärretylle poliittiselle järjestelmälle on 2000-luvun alun globaalipolitiikka sekä sitä etsivät ja tukevat ulko- ja turvallisuuspoliittiset 8
9 ratkaisut. Nato-optioiden lisäksi artikkelissa mietitään nuorten ikäpolvien kannalta esimerkiksi EU-puheenjohtajakauden onnistumista, globaalia politiikkaa ja ilmaston lämpenemistä. Nämä kysymykset ja asennetiedot on pidettävä jatkossakin nuorisopolitiikan agendalla, muutoin kuihdutamme nuorten poliittisen mielikuvituksen menneeseen kansalliseen idylliin, ja eduskuntavaalien suosio laskee edelleen. HAASTATTELUN OTOS ANALYYSIN RAJAT JA ESITTÄMINEN Eduskuntavaalitutkimuksen perusjoukkona ovat vuotiaat nuoret koko maassa. Aineistonkeruu tapahtui syys lokakuussa 2006 kyselylomakkein, joita postitettiin 1000 kappaletta. Vastausten vähyyden vuoksi turvauduttiin toiseen, niin sanottuun karhukyselyyn. Toiselle kierrokselle postitettiin 680 uusintakyselyä. Hyvät palkinnot lahjakortit digituotteita myyviin liikkeisiin motivoivat vastaajia. 15 nuorta jäi tavoittamatta (yhdeksässä tapauksessa syynä oli väärä osoite, kuudessa tapauksessa henkilö oli ulkomailla tai toisella paikkakunnalla opiskelemassa). Yhteensä 475 täytettyä lomaketta palautettiin, joten vastausprosentiksi saadaan noin 48 prosenttia (475/985). Postikyselyn palautusprosentina tätä voi pitää varsin hyvänä ottaen etenkin huomioon kohderyhmän sekä lomakkeen kysymysten ja aihepiirin haastavuuden. Otos ja osoitteet tilattiin väestörekisterikeskukselta, kyse oli yksinkertaisesta satunnaisotannasta. Lopullinen aineisto on kuitenkin hieman vinoutunut varsinkin sukupuolijakauman osalta. Vastaajista vain 42 prosenttia on poikia tai nuoria miehiä, kun koko ikäryhmässä osuudet ovat lähes tasan. Tytöt ovat siis vastanneet hieman poikia aktiivisemmin. Postikyselyissä on vaikea välttää vinoumaa johonkin suuntaan, osaa ihmisistä kun ei vastaaminen yksinkertaisesti motivoi tarpeeksi. Tässä artikkelissa annetaan yleiskatsaus aineiston kaikista aihealueista, joita seuraavien artikkelien kirjoittajat syventävät omista aihepiireistään ja näkökulmistaan käsin. Yleiskatsauksessa tulokset esitetään varsin tiivistetysti, lähinnä vastausten jakaumia esittelevänä tilastografiikkana. Vaikka painopiste on graafisessa esityksessä, kuvioita avaavia tulkintoja ja muita viitteitä teorioihin ja muiden artikkeleiden tulkintoihin ei unohdeta. En osaa sanoa -vastausten osuudet on jätetty mukaan kuvioihin. Tämä johtuu siitä, että niiden osuudet ovat joissain kohdin niin huomattavia, että tulkinta menisi muuten harhaan. En osaa sanoa -vastausten osuudet kertovat paitsi siitä, mistä asioista vastaajilla on mielipide, myös asioiden tuttuudesta ja ymmärrettävyydestä. Itselle vaikeat tai hankalat asiat voidaan myös haluta torjua. Tulokset esitetään enimmäkseen yksinkertaisina jakaumina, joissa muuttujat on järjestetty vastausten mukaiseen järjestykseen, esimerkiksi sen mukaan, kuinka moni on samaa mieltä esitetyn väitteen kanssa. Vaikka en osaa sanoa -vastausten osuudet ovat mukana kuvioissa, niillä ei ole vaikutusta kuvioiden sisäiseen järjestykseen. Monien kysymysten kohdalla tuloksia tarkastellaan myös erilaisten taustamuuttujien, kuten vastaajan sukupuolen tai puoluekannan, mukaan. Vastaajaryhmien välillä havaittujen erojen tilastollista merkitsevyyttä ei yleensä raportoida, mutta nyrkkisääntönä on se, että ainoastaan tilastollisesti merkitsevät erot mainitaan. Tilastollisella merkitsevyydellä tarkoitetaan yksinkertaisesti sanottuna todennäköisyyttä sille, että havaitut erot johtuisivat sattumasta. 1 Yksi käytetyistä tilastollisista menetelmistä on faktorianalyysi. Sen perusajatuksena on tiivistää informaatiota ja vähentää muuttujien määrää. Kunkin faktorin muodostaa joukko muuttujia, jotka korreloivat vahvasti keskenään, mutta vähän muiden muuttujien kanssa. Faktorianalyysi on paljon käytetty menetelmä juuri asennetutkimuksissa, joissa faktorien kuvaamat ulottuvuudet voi tulkita havaittujen asennemuuttujien joukon taustalla oleviksi piiloasennemuuttujiksi. Varsinaista tulkinta- 9
10 apua analyysista on vasta, jos faktoreiden sisältö onnistutaan tulkitsemaan mielekkäästi. Faktorit nimetään tulkitsemalla niihin sisältyviä väitteitä yhdistäviä tekijöitä, ja onnistuessaan asenneulottuvuuksien tunnistaminen voi lisätä ymmärrystä siitä asenneilmastosta, jossa ihmiset valintojaan tekevät. Käsillä olevassa teoksessa analyysia on vielä jatkettu tarkastelemalla eri vastaajaryhmien sijoittumista faktoreiden suhteen. Tätä varten on laskettu niin sanotut faktoripisteet, jotka lasketaan siten, että kaikkien vastaajien keskiarvo on aina nolla. Jos esimerkiksi tytöt saavat nollaa suuremman arvon, se tarkoittaa sitä, että he ovat keskimääräistä enemmän faktorin mittaamien asioiden kannalla. Faktoripisteitä ei sellaisinaan raportoida. Sen sijaan kerrotaan, minkä taustamuuttujien luokissa lataukset ovat selvästi keskimääräistä vahvempia tai heikompia. (Ks. esim. taulukko 1.) Tätä tutkimusta voi tietyin varauksin pitää myös seurantatutkimuksena vuosien 1999 ja 2003 eduskuntavaalien jälkeen tehdyille haastattelututkimuksille. Aineistojen vertailtavuutta tosin rajoittaa se, että toisin kuin tässä lomakekyselyihin pohjautuvassa aineistossa, aiempien tutkimusten tiedonkeruu tehtiin puhelimitse. Tiedonkeruutapojen erilaisuus ja se, että aiemmat tutkimukset toteutettiin vaalien jälkeen, vähentävät vertailutulosten luotettavuutta. Näyttää esimerkiksi siltä, että en osaa sanoa -vastausten osuus on lomakekyselyssä suurempi kuin puhelinhaastattelussa, samoin kriittisten vastausten. Mahdollisesti taipumus antaa hyväksyttävä, yhteiskunnan oletusten mukainen vastaus on puhelinhaastattelussa vahvempi kuin lomakekyselyssä. TAUSTAMUUTTUJIEN ESITTELY Taustamuuttujien mukaisia vertailuja tarkasteltaessa on hyvä muistaa, että kaikki käytetyt taustamuuttujat on kysytty nuorilta itseltään, ja ne saattavat siksi joissain kohdin hyvinkin poiketa rekisteripohjaisten tietojen virallisista luokituksista. Tyypillinen tällainen tapaus on kysymys vastaajan pääasiallisesta toiminnasta. Esimerkiksi tässä aineistossa joka kolmas niistä nuorista, jotka sanovat olevansa pääasialliselta toiminnaltaan palkkatyössä, myös opiskelee samanaikaisesti. Tätä ei tarvitse pitää virhelähteenä, mutta on kuitenkin hyvä pitää mielessä tuloksia tulkittaessa. Otoksen rajaaminen vuotiaisiin perustuu osin aiempien tutkimusten ikärajoihin, mutta myös siihen, että vanhan nuorisolain mukaan nuoria olivat vuotiaat suomalaiset. Uudessa maaliskuussa 2006 voimaan astuneessa nuorisolaissa nuori määritellään alle 29-vuotiaaksi, eli määritelmän yläikäraja laski vuodella. Tätä muutosta ei kuitenkaan huomioitu otosta muodostettaessa, sillä haluttiin säilyttää vertailtavuus aiempiin tutkimuksiin. Myös otoksen alaikärajan peruste on käytännöllinen: koska kyse on vaalitutkimuksesta, mukaan on otettu vain äänioikeusikärajan saavuttaneet nuoret. Analyyseissa vastaajat on jaettu kolmeen ikäluokkaan: , ja vuotiaisiin. Vastaajilta kysyttiin kuntaa, jossa he asuivat vastausajankohtana, ja siltä pohjalta kunnat ryhmiteltiin vaalipiireittäin. Vaalipiirien mukaiset aluetiedot ryhmiteltiin edelleen kolmeksi aluemuuttujaksi, jotka noudattavat läänirajoja. Vastaajia on varsinkin Itä- ja Pohjois-Suomessa kuitenkin liian vähän, mistä syystä Lapin, Oulun ja Itä-Suomen läänit on yhdistetty. Alueluokittelut ovat siis seuraavat: 1) Etelä-Suomen lääni, 2) Länsi-Suomen lääni (myös Ahvenanmaan lääni), 3) Lapin, Oulun ja Itä-Suomen läänit. Nuorten koulutustason vaikutuksia arvoihin ja asenteisiin on mahdollista tarkastella ottamalla huomioon vastaajan opiskelupaikka tai suoritetut tutkinnot. Tässä on päädytty tutkintojen mukaiseen tarkasteluun, mutta opiskelupaikan yhteydet ovat hyvin samantapaisia. Suoritettujen tutkintojen mukaisista analyyseista on poistettu kaikki opiskelijat. Näin on toimittu siksi, että tällä taustamuuttujalla halutaan mitata vastaajan koulutustasoa, eikä opiskelijoita, joiden koulutus on kesken, tästä syystä ole perusteltua ottaa mukaan analyysiin. Poikkeuksena tästä ovat ne 10
11 yliopisto-opiskelijat, jotka jo ovat suorittaneet yliopistotutkinnon, ja jotka siis voidaan tulkita jatko-opiskelijoiksi. Heidän jatko-opintonsa eivät vaikuta käytettyyn mittariin, sillä vaikka he valmistuisivat lisensiaatiksi tai tohtoriksi, ylin suoritettu tutkinto olisi edelleen yliopistotutkinto. Vastaavasti ylioppilastutkinnon suorittaneiden ja muiden vertailusta on poistettu lukiolaiset, sillä jos muuttujan halutaan mittaavan koulutustasoa, heitä ei voi luontevasti sijoittaa kumpaankaan ryhmään. Tutkimuksessa selvitettiin nuorten osallistumista 15 eri järjestöön tai ryhmään. Tämän pohjalta on luotu uusi kolmeluokkainen taustamuuttuja sen mukaan, kuinka monen ryhmän toimintaan nuori osallistuu. Osallistuminen on varsin kasautuvaa, toisin sanoen suuri osa nuorista ei osallistu mihinkään, mutta pieni vähemmistö on mukana useammankin ryhmän toiminnassa. Luokat ovatkin varsin erikokoisia: 1) ei minkään ryhmän toimintaan osallistuvat (46 %), 2) yhden tai kahden ryhmän toimintaan osallistuvat (44 %) ja 3) kolmen tai useamman ryhmän toimintaan osallistuvat (10 %). Kaikki kysytyt taustamuuttujat eivät ole käytössä. Osaksi syy on käytännöllinen: tilaa on rajallisesti, ja valintaa on siksi ollut pakko tehdä. Osa kiinnostavista taustamuuttujista on jouduttu jättämään pois analyyseista myös siksi, että niiden eri luokissa ei ole tarpeeksi vastaajia. Aineistossa oli esimerkiksi vain 19 ruotsia äidinkielenään puhuvaa. Se on neljä prosenttia koko aineistosta, eli varsin lähellä ruotsinkielisten nuorten osuutta ikäryhmästä, joka on noin viisi prosenttia, mutta alle 500 henkilön otoksessa se on kuitenkin liian vähän tilastollisia johtopäätöksiä ajatellen. Toinen esimerkki on akateemiset pätkätyöläiset, joiden politiikka-asenteiden tarkastelu olisi aikalaiskeskustelun valossa varsin kiinnostavaa. Näihin luokitteluihin olisi kuitenkin otettava mukaan ainoastaan ne nuoret, jotka pitävät pääasiallisena toimintanaan palkkatyötä. Esimerkiksi opiskelijoiden määräaikaiset työsuhteet ovat eri asia kuin jo valmistuneiden nuorten pätkätyöt. Aineistossamme on kuitenkin vain 26 sellaista nuorta, jotka ovat suorittaneet korkeakoulututkinnon, ja ovat pääasiallisena toimintanaan määräaikaisessa työsuhteessa, eikä näin pienen joukon ajatuksista voi tehdä yleistyksiä. Liitetaulukkoon 1 (s. 80) on koottu yhteenveto vastaajista taustamuuttujittain. POLITIIKAN KIINNOSTAVUUS Pelkkien vastausten jakaumien perusteella nuorten politiikasta kiinnostumisen analysointi muistuttaa puolillaan olevan lasin tulkitsemista riippuu katsojasta, näkeekö sen olevan puoliksi tyhjä vai puoliksi täynnä. Vajaa puolet (43 %) vastanneista on ainakin jonkin verran kiinnostunut politiikasta. Reilu puolet (54 %) heistä puolestaan on vain vähän tai ei ollenkaan 11
12 kiinnostunut. Miten tätä sitten olisi tulkittava? Ovatko nuoret kiinnostuneita politiikasta vai eivät? Entä tarvitseeko heidän olla? Yhdysvaltalaisten politiikan tutkijoiden keskuudessa oli 1960-luvulla yleistä luoda ideaaleja sekä optimaalisesta että huolestuttavasta osallistumistasosta. Liikakin aktiivisuus saattoi järkyttää poliittisen järjestelmän tasapainoa kylmän sodan vastakkainasettelun maailmassa. Nuoria ei varmasti ole mahdollista tarkastella yhtenä nuorten joukkona, tuskin ainakaan sen paremmin perustein kuin on mahdollista puhua aikuisista ja heidän mielipiteistään. On selvää, että vuotiaiden ikäryhmässä on hyvin erilaisissa elämänvaiheissa olevia nuoria, joista toiset ovat kiinnostuneita politiikasta ja toiset eivät. Toinen, syvällisempi ongelma kysymyksessä politiikan kiinnostavuudesta on siinä, että se ei kerro mitään nuorten politiikalle antamista merkityksistä eikä myöskään käsitteen arvottamisesta tai sen toiminnallisuuteen liittyvistä puolista. Voinee kuitenkin olettaa, että eduskuntavaalitutkimuksen yhteydessä esitetty kysymys Kuinka kiinnostunut olet politiikasta? ohjaa vastaajan ajatuksia perinteisen politiikkakäsityksen suuntaan. Se, että monet näyttävät vierastavan politiikkaa tässä merkityksessä ei tarkoita sitä, etteivätkö he voisi olla hyvinkin kiinnostuneita yhteiskunnallisista asioista ja monista vaikuttamisen muodoista. Ongelmistaan huolimatta on kysymykselle politiikan kiinnostavuudesta perusteltu paikkansa. Se kertoo demokraattiseen yhteiskuntaan kiinnittymisestä, ja vertailut aiempiin tutkimuksiin tarjoavat mahdollisuuden kehityssuunnan seuraamiseen. Helpompaa kuin sanoa, onko nuorten kiinnostus ylipäätään suurta vai pientä, onkin tarkastella sitä, mihin suuntaan se on kehittymässä. Aiemmissa tutkimuksissa kiinnostus politiikkaan on ollut tasaisessa kasvussa. Nyt kehitys näyttää kääntyneen, ja kiinnostus politiikkaa kohtaan vaikuttaa pudonneen kymmenen vuoden takaiselle tasolle. Tässä yhteydessä on kuitenkin syytä muistuttaa, että aiempien kyselyiden tiedonkeruu toteutettiin puhelinkyselyin, ja vertailut postikyselylomakkeilla kerättyihin tietoihin ovat siis jonkin verran epävarmoja. Trendin tarkastelun ohella toinen mahdollinen vertailukohta löytyy eri maiden välisestä vertailusta. Vuosina toteutetussa tutkimuksessa kahdeksan maan (Iso-Britannia, Slovakia, Ranska, Viro, Suomi, Italia, Itävalta, Saksa EUYOUYPART 2006) 2 nuorten poliittisista osallistumistavoista kysyttiin sama kysymys politiikan kiinnostavuudesta. Vertailussa Suomen nuoret sijoittuvat keskivaiheille. Kiinnostuneimpia politiikasta sanoivat olevansa saksalaiset nuoret (ainakin jonkin verran kiinnostuneita 51 %), vähiten kiinnostuneita brittiläiset nuoret (ainakin jonkin verran kiinnostuneita 29 %). (EUYOUPART 2006, ) Myös EU15-vertailussa suomalaiset nuoret olivat kiinnostuksessa politiikkaa kohtaan eurooppalaista keskitasoa, joskin Pohjoismaiden vertailussa Suomi oli viimeinen (Martikainen & Fredriksson 2006, 32). MISTÄ POLIITTINEN KIINNOSTUS KERTOO? Kuviossa 2 esitetään kiinnostus politiikkaan joidenkin tärkeimpien taustamuuttujien mukaan. Nuoret miehet ovat naisia selvästi kiinnostuneempia politiikasta. Tämä on oikeastaan yllättävää, varsinkin kun kiinnostus on erittäin vahvasti yhteydessä koulutustasoon, joka on naisilla korkeampi. Koulutustason vakiointi vain lisää sukupuolten välisiä asenne-eroja. Esimerkiksi yliopistotutkinnon suorittaneista miehistä noin neljännes on hyvin kiinnostunut politiikasta, naisista vain noin joka kymmenes. Vastaavasti ammatillisen perustutkinnon suorittaneista naisista noin neljännes ei ole lainkaan kiinnostunut politiikasta, miehistä vain noin joka kymmenes. Myös muutamat muut eurooppalaisen vertailun ja tämän tutkimusraportin empiiriset tiedot viittaavat siihen, että nuorten naisten aktiivisuus Suomessa olisi laskemassa muun muassa osallistumistapojen kirjo näyttäisi supistuvan miehiä pienemmäksi. Syitä miesten suuremmalle kiinnostuneisuudelle 12
13 politiikkaa kohtaan on kiinnostavaa miettiä myös siksi, että se ei jostain syystä näy äänestysaktiivisuudessa. Sukupuolten väliset erot voivat johtua erilaisista politiikkakäsityksistä. Myös se, että sanoo olevansa kiinnostunut, voi tarkoittaa pelkkää mielenkiintoa poliittisten asioiden seuraamiseen tai halua aktiivisesti vaikuttaa niihin. Näitä kysymyksiä käsitellään tarkemmin seuraavilla sivuilla. Erittäin tärkeä politiikasta kiinnostuneisuuden selittäjä on siis vastaajan koulutustaso. Tarkemmin sanottuna, nimenomaan akateemisella koulutuksella näyttää olevan vaikutusta. Ero näkyy selvästi jo siinä, onko vastaaja ylioppilas vai ei, ja yliopistotutkinnon suorittaneet eroavat huomattavasti ammattikorkeakoulututkinnon suorittaneista. Kuviossa 2 esitetään ainoastaan suoritettujen tutkintojen mukaisia yhteyksiä, mutta tulokset ovat samankaltaiset opiskelupaikan mukaisissa tarkasteluissa yliopistoopiskelijoista 60 prosenttia on ainakin jonkin verran kiinnostuneita politiikasta, ammattikorkeakoulussa ja toisen asteen ammatillisessa oppilaitoksessa opiskelevista kummistakin vain 39 prosenttia. Koulutusmuuttuja on luonnollisesti sidoksissa vastaajan ikään, mutta sen yhteys politiikasta kiinnostumiseen säilyy, vaikka ikä vakioitaisiin. Myös nuorten ja nuorten aikuisten asuinpaikka on heijastunut sekä nuorten luottamuksessa poliittiseen kulttuuriin että kiinnostuksessa politiikkaan. Etelän ja kasvu-suomen keskusten ulkopuolella asuvat nuoret näyttävät tässäkin aineistossa viime vuosien tapaan olevan muita turhautuneempia poliittiseen vaikuttamiseen ja ylipäänsä yhteiskunnallisia asioita ja niiden analyysia kohtaan (Paakkunainen & Myllyniemi 2004, 29 31). Kysymys politiikasta liittyy väistämättä yksilön ja yhteiskunnan välisiin suhteisiin. Yksilöt peilaavat ja oppivat asioita verkostoissa ja järjestöissä. Yksilö antaa ja ottaa näissä osallisuuksissaan. Toinen näkökulma yhteiskuntaan kiinnittymiseen on järjestöosallistuminen, jota selvitettiin 15 eri järjestön kohdalla. Yhteys järjestöosallistumisen ja poliittisen kiinnostuksen välillä on varsin selvä. Tämä ei ole suuri yllätys, mutta ei mikään itsestäänselvyyskään, järjestöjä kun on monenlaisia, joista jotkut varmasti politiikkaa kohtaan kriittisiäkin (ks. osallistumisesta lisää kuviot 21 sivulla 58 ja 29 sivulla 68). Jotakin puoluetta kannattavat nuoret ovat muita kiinnostuneempia politiikasta. Tämä tuskin on yllättävää, ei myöskään se, että kiinnostus on vahvasti sidoksissa äänestysaikomuksen kanssa (luontevampi vaikutussuunta tosin on toisinpäin kuin kuviossa 2: politiikasta kiinnostuneet aikovat äänestää, vaikka toki myös äänestysaikomus voi lisätä kiinnostusta politiikkaa kohtaan). Mielenkiintoisempaa onkin ehkä tarkastella puoluekannatuksen mukaisia eroja. Politiikasta kiinnostuneimpia sanovat olevansa Kokoomusta ja Vihreitä kannattavat nuoret, Keskustan ja varsinkin SDP:n kannattajat ovat selvästi vähemmän kiinnostuneita. Yksi syy Kokoomuksen ja varsinkin Vihreiden kannattajien poliittiseen vireyteen voi olla tässä raportissa esiin nouseva seikka: näiden puolueiden potentiaaliset kannattajat löytävät paikkansa niin sanotulla uuden politiikan ulottuvuudella (yhtäältä sosiaalivihreiden arvojen, postnationalismin, suvaitsevaisuuden, vasemmisto-libertarististen asenteiden ja toisaalta uuden järjestyksen, liberaalin talouden ja uuskonservatiivisuuden arvojen välisen jännitteen kuvaamalla arvojanalla). Nuorten kesken on siis olemassa tuoreita asenne- ja arvoulottuvuuksia, joilla on yhteys reaalipuolueiden edustamiin arvoihin ainakin nuorten ikäryhmien suunnasta tarkasteltuna. (Uuden politiikan ulottuvuuksista ks. Peltolan artikkeli tässä kirjassa sekä Hellsten 2003, ) Kysymys politiikan kiinnostavuudesta on selvästi moniulotteisempi kuin vaikkapa kysymys suhteesta edustukselliseen demokratiaan. Politiikkaa ei kysymyksessä määritellä, joten se voi tarkoittaa monia asioita, myös muita kuin konventionaalisia yhteiskunnallisia vaikuttamisen muotoja. Tällaisia voivat olla konsumerismi (ajatus vaikuttamisesta kulutusvalintojen kautta), internetin mahdollistama interaktiivisuus, 13
15 uusnationalistiset mielenilmaukset arkisissa tilanteissa tai osallistuminen laittomiin globaalikriittisiin aktioihin. Tosin näyttää siltä, että yhteydet politiikasta kiinnostuneisuuden ja erilaisten konventionaalisten yhteiskunnassa vaikuttamisen muotojen kanssa ovat hyvin selvät. Politiikasta kiinnostuneemmat nuoret aikovat äänestää todennäköisemmin (ks. kuvio 21, s. 58), kannattavat puolueita enemmän (ks. kuvio 23, s. 61) ja ovat puolueuskollisempia (ks. kuvio 24, s. 63) kuin politiikasta vähemmän kiinnostuneet. Politiikan käsitteen voi siis tulkita yhdistyvän kyselyyn vastanneiden nuorten mielessä vahvasti edustuksellisessa demokratiassa toimimiseen, mutta poliittisesti kiinnostuneet ovat aktiivisia paitsi perinteisillä, myös uusilla, yksilöllisemmillä ja epävirallisemmilla toimintafoorumeilla. (Beck & Beck-Gernsheim 2002; vrt. Paakkunaisen ja Hoikkalan artikkeli tässä kirjassa.) NUORTEN POLITIIKKA- JA EDUSTUSAJATUSTEN EPÄLUULOISUUS Politiikkakäsitteen sisällöstä ei ole yksimielisyyttä, eikä voi tai tarvitse ollakaan. Vaikka tässä tutkimuksessa ei ole tarkoitus syventyä siihen, mitä politiikka on, voimme kuitenkin yrittää 15
16 hahmottaa kuvaa nuorten politiikkakäsityksistä kysymällä heidän mielipiteitään politiikkaa, valtaa ja vaikutusmahdollisuuksia koskeviin aihepiireihin. Aiemmin asiaa tutkittaessa on havaittu, että suomalaisilla nuorilla on ainakin päällisin puolin myönteinen käsitys politiikasta. Edellisten eduskuntavaalien yhteydessä vuonna 2003 tehdyssä tutkimuksessa noin neljä nuorta viidestä oli sitä mieltä, että politiikka on tärkeää keskustelua yhteiskunnallisista asioista ja että politiikka on yritystä ratkoa kansainvälisiä ja globaaleja ongelmia. Lähes yhtä moni näki politiikan välttämättömänä tapana hoitaa yhteisiä asioita. Politiikan katsottiin toimivan paitsi edustuksellisten mekanismien, myös erilaisten liikkeiden, ryhmien ja globaalien verkostojen kautta. Huomattavasti harvinaisempaa oli nähdä henkilökohtaiset elämänratkaisut poliittisina, vain joka kymmenes oli tätä mieltä. (Ks. Paakkunainen 2003, ) Kuviosta 3 voi päätellä ainakin sen, että valtaosa nuorista pitää politiikkaa tärkeänä. Kolme viidestä vastaajasta katsoo äänestämisen olevan kansalaisvelvollisuus. On kuitenkin vaikeaa tietää, kuinka pitkälle nuori vastaaja itse on sisäistänyt moraalikoodiin velvollisuudesta kuinka paljon arvio vain vastaa yleistä ajatusta yhteiskunnassa vallitsevasta politiikkaasenteesta. Yhtä moni uskoo, että äänestämällä voi vaikuttaa. Vain pienen vähemmistön (14 %) mielestä poliitikkojen tekemillä päätöksillä ei ole mitään vaikutusta omaan elämään, ja lähes puolet on tästä täysin eri mieltä. Kuviosta voi toisaalta lukea myös nuorten vahvan epäilyksen omia edustuksellisen demokratian kautta toteutuvia vaikutusmahdollisuuksia kohtaan. Myös avovastauksissa nuoret nostavat aktiivisesti esiin omat konkreettiset kokemukset ja vaatimukset vaikuttamistilanteista ja odotukset poliitikoille konkreettisesti toteutuvista teoista esimerkiksi opintotuen suhteen. Valta ja asioiden tärkeysjärjestyksen luojat useimmiten katoavat jonnekin nuorten vaikutuspiiristä. Enemmistö uskoo, ettei heillä ole mitään sananvaltaa siihen, mitä hallitus ja eduskunta päättävät, ja vastaavasti selvä enemmistö on epäileväisiä sitä kohtaan, että kuka tahansa pystyy halutessaan vaikuttamaan poliittisiin päätöksiin. Yli puolet on myös sitä mieltä, että puolueet ovat kiinnostuneita vain ihmisten antamista äänistä, ja useampi kuin joka kolmas ei usko yhdenkään puolueen yrittävän ajaa heidän etuaan. Politiikka ja edustuksellinen demokratia näyttäytyvät siis paitsi tärkeänä, monille myös jokseenkin luoksepääsemättömänä alueena. Avovastauksissa nuoret nostavat esiin monia edustuksellista demokratiaa ohentavia ja tukkivia seikkoja. Poliitikot eivät ole teoissaan vastuullisia, ja konkreettinen palaute jää puuttumaan. He tulevat vaaleissa iholle, hyvin lähelle, ja lupaavat paljon asioita. Lupaukset kuitenkin usein petetään, jolloin luottamus horjuu. Toisaalla nuoret hahmottavat vaalit vain häivähdyksenä todellisesta vallasta, jota päättäjät käyttävät yhdessä taloudellisen vallan kanssa. Tällöin äänestäjien ja kansalaisten odotukset unohtuvat, ja muut etupelit korostuvat. Nuorten turhautuminen muodolliseen vaikuttamiseen ei välttämättä kanavoidu vaihtoehtoisten vaikutuskanavien etsimiseksi. Ne, jotka eivät usko puolueiden ajavan heidän etuaan tai että äänestämällä voi vaikuttaa, eivät osallistu muita enempää esimerkiksi järjestöjen toimintaan tai katso poliittisten arvojen vaikuttavan ostopäätöksiinsä. Kyselyaineiston mukaan tilanne on pikemminkin päinvastainen: osallistuminen on luonteeltaan kasautuvaa, eivätkä erilaiset vaikuttamisen muodot ole toisilleen vaihtoehtoisia vaan pikemminkin päällekkäisiä. Yhteen toimintamuotoon osallistuminen lisää todennäköisyyttä sille, että on aktiivinen muuallakin. Vertailemalla nuorten naisten ja miesten käsityksiä politiikasta ja vaikutusmahdollisuuksista saadaan lisävalaistusta edellä käsiteltyyn kysymykseen siitä, miksei miesten suurempi kiinnostus politiikkaa kohtaan näy suurempana äänestysintona. Naiset ovat nimittäin tilastollisesti merkitsevästi miehiä useammin sitä mieltä, 16
18 että äänestäminen on kansalaisvelvollisuus ja että äänestämällä voi vaikuttaa. Miehille tyypillisempiä asenteita näyttäisivät olevan usko siihen, että puolueet ovat kiinnostuneita vain ihmisten äänistä, ja ettei itsellä ole mitään vaikutusta hallituksen ja eduskunnan päätöksiin (erot eivät tosin ole merkitseviä). Toisaalta miehet uskovat selvästi naisia enemmän ymmärtävänsä tärkeitä poliittisia kysymyksiä (naisista 50 %, miehistä 71 % on tätä mieltä). Usko kykyyn ymmärtää politiikkaa ja epäluulo omiin vaikutusmahdollisuuksiin eivät luonnollisestikaan ole millään tapaa ristiriidassa keskenään. Joskus tieto ja filosofis-eettiset pohdinnat lisäävät skepsistä ja poliittista varauksellisuutta. Kuvioon 4 on koottu politiikkaa koskevia väittämiä, joita on kysytty nuorilta myös vuosien 1999 ja 2003 eduskuntavaalitutkimuksissa. Tulosten vertailu paljastaa yllättävän suuria muutoksia ottaen huomioon sen, että kyselyiden välillä on vain kaksi neljän vuoden vaalikautta. Käsitykset näyttävät muuttuneen kautta linjan kielteisemmiksi edustuksellista demokratiaa ja puoluepolitiikkaa kohtaan. Entistä harvempi uskoo, että äänestämällä voi vaikuttaa asioihin, että kuka tahansa voi vaikuttaa poliittisiin päätöksiin tai että itsellä on sananvaltaa siihen, mitä hallitus ja eduskunta päättävät. Politiikan vaikutukset omaan elämään nähdään kuitenkin entistä selvemmin; yhä harvempi on sitä mieltä, ettei poliitikkojen päätöksillä ole vaikutusta omaan elämään. Näiden lukujen valossa jonkinlainen voimattomuuden ja kyvyttömyyden tunne suhteessa muodolliseen poliittiseen järjestelmään näyttää siis ainakin lyhyellä tähtäimellä vallanneen alaa. Politiikka on nuorista tärkeää, mutta se tapahtuu jossain muualla, omien vaikutusmahdollisuuksien ulkopuolella. 3 Myös myöhemmin tässä julkaisussa pohdittavat seikat (mm. Paakkunaisen ja Hoikkalan artikkeli tässä kirjassa), kuten vahva yksilöllinen näkökulma politiikkaan, sukupolvipolitiikan tihentyminen ja edustuksellisen demokratian ja parlamentarismin kova kritiikki, osoittavat vahvoja puolia nuorten politiikkakokemuksesta ja ison järjestelmän toimimattomuudesta heidän kokemuksissaan. Rikkonaisen poliittisen järjestelmän ja sen vastuusuhteiden tiedollinen (kognitiivinen) tavoittaminen ja hallinta saattaa olla entistä vaikeampaa (kysymys ymmärtämisen vähentymisestä). Politiikka ilmiönä ja toimina ei aina yhdisty kuvaan rationaalisesta toiminnasta tai rationaalisesta isosta etujen ja arvojen valinnan ja edustamisen systeemistä. Systeemiä ajatellaan hyvin eri tavoin: lähiajan fiilikset ja edut voivat joskus olla etualalla, joskus isot visiot vievät nuorenkin mieltä. Joskus politiikka saattaa tiivistyä toimijoiden omakohtaiseen kokemukseen omien ja läheisten ryhmäetujen ajajien vähäisyydestä, vallan ja yhteyksien puutteesta mikä voi virittää toimijaa uuteen aktiivisuuteen tai muutoksen hakemiseen, esimerkiksi sukupolvipolitiikan suunnassa. Vaikka nuorten usko politiikkaan ja omiin vaikutusmahdollisuuksiin olisikin heikkenemässä, sen ei saa antaa hämärtää verrattain myönteistä kokonaiskuvaa. Tilannetta, jossa neljä vastaajaa viidestä pitää äänestämistä kansalaisvelvollisuutena ja uskoo, että äänestämällä voi vaikuttaa asioihin, ei voi pitää demokratian kannalta kovin huonona. Kuten kuviosta 3 nähdään, lähes kaksi vastaajaa kolmesta on lisäksi sitä mieltä, että taloudellinen valta hallitsee liikaa. Taloudellisen vallan voi tässä yhteydessä tulkita poliittisen vallan vastapooliksi, ja juuri tässä mielessä selvä enemmistö nuorista suhtautuu talouden ylivaltaan kriittisesti (ks. myös kuvio 9) siitä, kenellä nuoret uskovat olevan valtaa). Vaikka nuorilla on vaikeuksia jäsentää sitä, mitä kolmikanta (hallitus ja työmarkkinajärjestöt tulopolitiikan osapuolina) politiikassa merkitsee, aktiivisesti vastanneista enemmistö suhtautuu myös siihen kriittisesti. Tulopoliittisilla sopimuksilla saattaa olla myönteisiä vaikutuksia pienen maan talouden vakauttamiseen ja luvuilla jopa tulonjaon tasaisuuteen, mutta politiikassa sillä on edustuksellista demokratiaa tukkouttava merkityksensä. Kolmikanta 18
19 on tekemässä politiikasta isojen korporaatioiden peliä, mihin eivät kaikki tiukan perustuslailliset eivätkä nuorten osallistumismallien mukaiset periaatteet sovi. Tulopolitiikan arvostelijat usein huomauttavat, että isojen sosiaalipoliittisten asioiden sopiminen hallituksen ja eduskunnan ulkopuolella on vähintäänkin perustuslain hengen vastaista. Nuoret ovat usein aktiivisten täysipäiväisten työmarkkinoiden ulkopuolella tulopolitiikan maksujen kohteina pikemmin kuin sen maksajina ja tekijöinä (esimerkiksi ammattiyhdistysliikkeen jäseninä). Politiikassa on siis kyse myös ikäryhmien ja sukupolvien välisestä toiminta- ja valtasuhteesta. Kolmikannan tulopolitiikka historioineen ja saavutettuine etuineen voi olla nuorelle kummajainen, ei työntekijäjärjestöjen arvokas instituutio. Toinen tuore tutkimus, nuorisobarometri 2006, kertoo nuorten luottamuksen suhteessa poliittisten instituutioiden, kuten puolueiden, kunnanvaltuustojen ja eduskunnan, toimintaan kasvaneen kymmenessä vuodessa, mutta vähentyneen suhteessa suuryritysten toimintaan (Myllyniemi 2006, 50). Myös aukinaisen ja institutionaalisen politiikan (polity) puolustus voi olla nousemassa ainakin suhteessa talouteen ja kolmikantaan. Tiedonkeruutavan vaikutusta vastauksiin on jo edellä pohdittu, ja on ilmeistä, että kysymyksenasettelun merkitys sille, minkälaisia vastauksia saadaan, on ensiarvoisen tärkeää. SISÄINEN JA ULKOINEN KANSALAISPÄTEVYYS Politiikka-asenteita tarkastelemalla saadaan tietoa myös nuorten yhteiskuntaan kiinnittymisestä ja kansalaispätevyydestä. Kansalaispätevyyden käsitteellä viitataan nimenomaan subjektiiviseen poliittiseen kompetenssiin eli yksilöiden omiin käsityksiin kyvyistään, millä ei välttämättä ole juurikaan tekemistä tosiasiallisen poliittisten ilmiöiden ja yhteistyön hallinnan kanssa. Myös nuoria tukevat yhteisöt ja organisaatiot helposti peittyvät tarkastelussa. Lisäksi kansalaispätevyyteen liittyy ongelmallinen ajatus politiikan arvo- ja etusidonnaisen, epäsymmetrisen ja ristiriitaisen ilmiön pätevästä hallinnasta. Kansalaispätevyyttä on mitattu vuodesta 1991 lähtien samoilla mittareilla, ja näin on pyritty seuraamaan nuorten itsearvioiden kehitystä ajan mukana. (Nurmela & Pehkonen 2003, ) Käsite on jaettu sisäiseen ja ulkoiseen kansalaispätevyyteen. Ensin mainitulla tarkoitetaan 19
20 sitä, kuinka hyvin kansalaiset katsovat ymmärtävänsä politiikkaa, ja kuinka paljon vaikutusvaltaa he arvelevat itsellään olevan suhteessa poliittiseen järjestelmään. Kansalaispätevyyden sisäistä ulottuvuutta mitataan tässä yhteydessä seuraavilla kysymyksillä: Ymmärrän melko hyvin poliittisia kysymyksiä. Minulla ei ole mitään sananvaltaa siihen, mitä maan hallitus ja eduskunta päättävät. Ulkoisella kansalaispätevyydellä puolestaan mitataan käsityksiä siitä, löytyykö yhteiskunnasta poliittista ryhmää, johon itse voi luottaa. Tätä mitataan niin ikään kahdella kysymyksellä: On ainakin yksi puolue, joka yrittää ajaa minun etuani. Puolueet ovat kiinnostuneita vain ihmisten antamista äänistä, ei heidän mielipiteistään. Kansalaispätevyyden mittarit on muodostettu yhdistämällä mainitut osatekijät, jolloin saadaan selville sisäisesti ja ulkoisesti kansalaispätevien nuorten osuudet. 4 Kuviosta 5 nähdään, että pitkään jatkunut myönteinen kehitys on ainakin tämän mittarin mukaan kääntynyt laskuun. Yhden vaalikauden aikana sekä sisäisen että ulkoisen kansalaispätevyyden tunne on pudonnut osapuilleen kymmenen vuoden takaiselle tasolle. Poliittista voimattomuutta ja poliittisia kysymyksiä ymmärtämättömien joukko on kasvanut, samoin puolueisiin ja edustukselliseen demokratiaan kyynisesti suhtautuvien osuus. Jo aiemmin mainittu tutkimusmetodiin liittyvä varaus on syytä nostaa tässäkin esille. Aiemmat tutkimukset toteutettiin puhelinhaastatteluin, nyt kyselylomakkein, minkä vuoksi vertailutietoihin on syytä suhtautua varauksellisesti. Jos ne nuoret, jotka eivät koe olevansa kansalaispäteviä, eivät tunne voivansa vaikuttaa asioihin muodollisten poliittisten vaikutuskanavien kautta, onko heillä sitten muita toimintatapoja? Tämän kyselyn varsinaisena tarkoituksena ei ole selvittää eri osallistumistyyppejä, ja siltä osin kysymys jää osittain avoimeksi. Jotain voidaan kuitenkin päätellä vertaamalla kansalaispätevyyttä tuntevien ja muiden osallistumista erilaisiin yhteiskunnassa toimimisen muotoihin. Erilaisista aktiivisuuden muodoista on rakennettu taustamuuttujia kuvioihin 6a ja 6b. Nähdään, että yhteiskunnallisen osallistuminen on kasautuvaa. Usko omiin vaikutusmahdollisuuksiin poliittisen systeemin sisällä on yhteydessä muihin aktiivisuuden muotoihin. Se, että äänestää aikovat tuntevat enemmän sekä sisäistä että ulkoista kansalaispätevyyttä, on oikeastaan itsestään selvää. Aktiivisemman järjestöosallistumisen ja ostopäätöksillä vaikuttamisen kohdalla sen sijaan voisi hyvin ajatella olevan myös päinvastaista yhteyttä. Kansalaispätevyyshän mittaa nimenomaan suhdetta edustukselliseen poliittiseen järjestelmään, ja uskon puutteen muodolliseen vaikuttamiseen voisi kuvitella kannustavan nuoria etsimään vaikuttamisen tapoja sen ulkopuolelta. Näin ei kuitenkaan ole, vaan kansalaispätevyyttä tuntevat ovat aktiivisempia muillakin kentillä. Erilaiset vaikuttamistavat eivät näytä olevan vaihtoehtoisia vaan pikemminkin kasautuvat samoille aktivisteille, ja monin tavoin aktiiviset nuoret myös näkevät puolueet ja poliittisen järjestelmän päteville kansalaisille avoimina. (Lisää aiheesta Peltolan artikkelissa tässä kirjassa.) INTERNETIN KÄYTTÖ EETTISTEN JA POLIITTISTEN VIESTIEN VÄLITTÄMISESSÄ KORKEALLA Edellä käsiteltiin politiikkaa muodollisten vallankäytön tapojen näkökulmasta. Niiden lisäksi yhteiskunnassa avautuu monia muitakin osallistumisen muotoja. Kokonaiskuvan tarkentamiseksi onkin hyvä huomata, että vaikka suomalaisnuoret eivät ole erityisen puolueintoisia nuoria, ovat kuitenkin monet kollektiivisetkin poliittisen ilmaisun muodot mahdollisia. Vaikka suomalainen mielenosoituskulttuuri ei eurooppalaisessa vertailussa olekaan kovin elävää (11 % ollut mukana laillisissa mielenosoituksissa, kahdeksan maan keskiarvo 18 %), ovat suomalaiset nuoret EUYOUPART-tutkimuksen 20